[{"text_idx": "#000000", "text": "Yn dilyn ge\u0302m ddi-sgo\u0302r rhwng Y Bala a\u2019r Seintiau Newydd nos Fercher, mae\u2019r ddau di\u0302m yn parhau yn ddi-guro\u2019n y gynghrair, a dim ond triphwynt sy\u2019n gwahanu\u2019r pump uchaf yn y tabl."}, {"text_idx": "#000002", "text": "Ar o\u0302l buddugoliaeth arbennig ac annisgwyl oddi cartref ym Mhen-y-bont y penwythnos diwethaf, bydd Bae Colwyn yn anelu am driphwynt arall nos Wener."}, {"text_idx": "#000004", "text": "Aberystwyth sydd ar waelod y domen ar o\u0302l colli pump o\u2019u chwe ge\u0302m gynghrair, gyda\u2019u hunig bwynt hyd yma yn dod wedi ge\u0302m ddi-sgo\u0302r yn Y Drenewydd."}, {"text_idx": "#000005", "text": "Hon fydd y ge\u0302m gyntaf rhwng y clybiau, a bydd Aberystwyth yn gobeithio ennill ge\u0302m gynghrair oddi cartref am y tro cyntaf ers mis Mawrth (Cfon 0-1 Aber)."}, {"text_idx": "#000007", "text": "Yn dilyn eu colled o 6-2 yng nghartre\u2019r pencampwyr ar y penwythnos agoriadol mae Cei Connah wedi ymateb yn gryf gan ennill pedair o\u2019u pum ge\u0302m gynghrair ers hynny."}, {"text_idx": "#000008", "text": "Mae\u2019r ymosodwr Jordan Davies wedi dechrau\u2019r tymor ar da\u0302n ers ail-ymuno a\u0302\u2019r Nomadiaid, ac yn eistedd ar frig rhestr y sgorwyr gyda chwe go\u0302l mewn chwe ge\u0302m hyd yma."}, {"text_idx": "#000009", "text": "O ran y golwyr, Alex Lang sy\u2019n gosod y safon gyda pum llechen la\u0302n mewn chwe ge\u0302m i Met Caerdydd gan ildio dim ond dwy go\u0302l gynghrair cyn belled."}, {"text_idx": "#000010", "text": "Dyw Met Caerdydd ond wedi ennill un o\u2019u 22 ge\u0302m gynghrair flaenorol yn erbyn Cei Connah (cyfartal 7, colli 14), ac ers esgyn i\u2019r Cymru Premier JD yn 2016 dyw\u2019r myfyrwyr heb ennill dim un o\u2019u 11 ge\u0302m gynghrair oddi cartref yn erbyn y Nomadiaid."}, {"text_idx": "#000012", "text": "Dechreuodd Pen-y-bont y tymor newydd gyda dwy fuddugoliaeth yn olynol yn erbyn Y Drenewydd a Hwlffordd, ond ers hynny mae pethau wedi mynd yn fle\u0302r ym Mryntirion."}, {"text_idx": "#000013", "text": "Bellach mae ti\u0302m Rhys Griffiths ar rediad o bedair ge\u0302m heb ennill, ac wedi sgorio dim ond un go\u0302l yn ystod y rhediad hwnnw gan ddod y ti\u0302m cyntaf erioed i golli\u2019n erbyn Bae Colwyn yn yr uwch gynghrair."}, {"text_idx": "#000014", "text": "Mae Caernarfon wedi cael dechrau digon cadarn i\u2019r tymor gyda\u2019r blaenwyr newydd Zack Clarke ac Adam Davies yn sgorio pedair go\u0302l yr un, a Marc Williams yn eistedd ar frig rhestr y creuwyr (4)."}, {"text_idx": "#000015", "text": "Ond dyw\u2019r Caneris ond wedi ennill un o\u2019u saith ge\u0302m gynghrair ddiwethaf yn ne Cymru, ac fe enillodd Pen-y-bont eu dwy ge\u0302m yn erbyn Caernarfon y tymor diwethaf gan roi crasfa o 5-1 i\u2019r Cofis yn Stadiwm Gwydr SDM ym mis Ionawr."}, {"text_idx": "#000017", "text": "Does neb wedi sgorio llai o goliau na Pontypridd y tymor hwn (2 \u2013 hafal ag Aberystwyth), ond mae amddiffyn ti\u0302m Andrew Stokes wedi bod yn gadarn, gan ildio dim ond tair go\u0302l hyd yma."}, {"text_idx": "#000018", "text": "Ar o\u0302l colli sawl chwaraewr profiadol dros yr haf roedd nifer yn amau y byddai\u2019r Bala yn stryffaglu eleni, ond dyw Hogiau\u2019r Llyn heb golli hyd yma, ac wedi ge\u0302m ddi-sgo\u0302r yn erbyn y pencampwyr nos Fercher, dim ond dau bwynt sydd rhyngddyn nhw a\u2019r ceffylau blaen."}, {"text_idx": "#000019", "text": "Mae\u2019r Bala\u2019n hafal a\u0302 Met Caerdydd am y record amddiffynnol orau eleni ar o\u0302l ildio dim ond dwy go\u0302l mewn chwe ge\u0302m."}, {"text_idx": "#000020", "text": "Mae\u2019r timau wedi cyfarfod ar bedwar achlysur gyda\u2019r Bala\u2019n ennill deirgwaith ar Faes Tegid, ond Pontypridd yn ennill eu hunig ge\u0302m gartref flaenorol yn erbyn criw Colin Caton."}, {"text_idx": "#000022", "text": "Ar o\u0302l dechrau\u2019n araf mae\u2019r Drenewydd wedi ennill dwy ge\u0302m o\u2019r bron yn erbyn Met Caerdydd a Hwlffordd gan godi o\u2019r gwaelodion i\u2019r 8fed safle."}, {"text_idx": "#000023", "text": "Dyma\u2019r tro cyntaf i\u2019r Drenewydd ennill dwy ge\u0302m yn olynol yn 2023, a bydd Chris Hughes yn gobeithio y bydd y rhediad yn parhau yn eu gemau nesaf yn erbyn Y Barri, Bae Colwyn a Pontypridd."}, {"text_idx": "#000024", "text": "Mae\u2019r Barri\u2019n un o\u2019r ddau di\u0302m sydd heb ennill dim un o\u2019u chwe ge\u0302m agoriadol, a bydd Steve Jenkins yn ysu i gael blasu buddugoliaeth am y tro cyntaf ers ymuno a\u0302\u2019r clwb fel rheolwr dros yr haf."}, {"text_idx": "#000025", "text": "Hydref 2019 oedd y tro diwethaf i\u2019r Barri drechu\u2019r Drenewydd (Dre 2-3 Barr) a dyw\u2019r Robiniaid heb golli mewn chwe ge\u0302m yn erbyn y Dreigiau ers hynny (ennill 4, cyfartal 2)."}, {"text_idx": "#000027", "text": "Y Seintiau Newydd sy\u2019n parhau ar frig y tabl wedi\u2019r ge\u0302m ddi-sgo\u0302r yn Y Bala, ond yn dilyn ffrwgwd rhwng y chwaraewyr a\u2019r timau hyfforddi bydd Craig Harrison ac Adrian Cieslewicz yn wynebu gwaharddiad ar o\u0302l gweld cardiau coch ar Faes Tegid."}, {"text_idx": "#000028", "text": "Ac er bod Y Seintiau Newydd yn dal heb golli, dyma eu dechrau gwaethaf wedi chwe ge\u0302m gynghrair ers tymor 2019/20."}, {"text_idx": "#000029", "text": "Cafodd Hwlffordd haf i\u2019w gofio gan guro Shkendija ar giciau o\u2019r smotyn i ennill rownd Ewropeaidd am y tro cyntaf yn eu hanes, ond ers y fuddugoliaeth honno yn Stadiwm Dinas Caerdydd dyw\u2019r Adar Gleision ond wedi ennill un ge\u0302m allan o naw, gan golli o 4-0 gartref yn erbyn Y Drenewydd ddydd Sadwrn, sef eu colled gyntaf gartref yn y gynghrair ers Hydref 2022."}, {"text_idx": "#000030", "text": "Mae\u2019r Seintiau wedi ennill 12 o\u2019u 13 ge\u0302m ddiwethaf yn erbyn Hwlffordd, ac ond wedi colli un o\u2019u 24 ge\u0302m ddiwethaf yn erbyn yr Adar Gleision, felly fe allai fod yn brynhawn caled i Tony Pennock a\u2019r ti\u0302m."}, {"text_idx": "#000031", "text": "Bydd uchafbwyntiau\u2019r gemau ar gael ar wefannau cymdeithasol Sgorio a bydd y gorau o gemau\u2019r penwythnos i\u2019w gweld ar S4C nos Lun am 10:35."}]